
PËR VLERËSIMIN E VEPRIMTARISË SË AUTORITETIT TË KOMUNIKIMEVE ELEKTRONIKE DHE POSTARE (AKEP), PËR VITIN 2011

Kuvendi i Shqipërisë:
- Duke e konsideruar shumë të rëndësishëm rolin e AKEP-it në mbikëqyrjen e tregut të komunikimeve elektronike dhe postare, si një treg me rritje të vazhdueshme dhe me një konkurrencë gjithnjë e më të shtuar;
- Duke vlerësuar punën voluminoze dhe profesionale të AKEP-it në përgatitjen e analizave të tregjeve për telefoninë fikse, telefoninë e lëvizshme dhe të linjave me qira;
- Duke vlerësuar punën e AKEP-it në përmirësimin e legjislacionit rregullator në fushën e komunikimeve elektronike dhe postare;
- Duke vlerësuar punën e AKEP-it për përmirësimin e sistemeve informatike dhe implementimin e shërbimeve on-line; 
Konstaton se AKEP-i për vitin 2011: 
- Ka ofruar dhe ka dhënë autorizimin individual për përdorimin e frekuencave për ofrimin e shërbimeve të standardit 3G;
- Ka bërë të mundur sigurimin e ofrimit të portabilitetit të numrit;
- Ka punuar për ndryshime cilësore dhe reduktimin e tarifave të aksesit broadband në internet;
- Ka miratuar analizën finale të tregjeve me shumicë të shërbimeve të aksesit në rrjete fikse dhe broadband, e cila përfshin tregun me shumicë të aksesit në infrastrukturën e rrjeteve fizike nga vendndodhje fikse dhe tregun me shumicë të aksesit broadband;
- Ka punuar për realizimin e analizës së tregjeve me shumicë të terminimit të mesazheve SMS në rrjetet e telefonisë së lëvizshme, pavarësisht se ky treg nuk është pjesë e listës së tregjeve të rekomandimeve të KE-së apo e rregullores së Analizës së Tregut;
- Ka punuar për përgatitjen e dokumentit RUO, si një dokument bazë për përcaktimin e marrëdhënieve midis operatorëve për implementimin e hapjes së qarkut lokal; 
- Ka administruar me efektivitet spektrin e frekuencave; 
- Ka bërë një punë të mirë në lidhje me mbikëqyrjen e tarifave rekomanduese dhe marrëveshjeve të interkoneksionit dhe aksesit, si dhe në vlerësimin e ofertave referencë të interkoneksionit të operatorëve me fuqi të ndjeshme në treg;
- Ka realizuar dhe ka miratuar metodën e orientimit të tarifave në kosto (BU-LRAIC) për rregullimin me reduktim të përshkallëzuar të tarifave të terminimit dhe origjinimit në rrjetet e telefonisë së lëvizshme, sipas kësaj metode;


- Nuk ka bërë një monitorim më të hollësishëm lidhur me ofrimin e shpejtësisë së internetit nga operatorët, e cila shpesh nuk arrin atë të reklamuar nga këta operatorë dhe nuk i përgjigjet asaj që realisht i shkon pajtimtarëve; 
- Nuk ka bërë një analizë më të plotë dhe të detajuar për tregun postar; 
- Nuk ka bërë një analizë më shteruese lidhur me penetrimin e ulët të telefonisë fikse, në raport me telefoninë e lëvizshme, për të orientuar operatorët drejt strategjive të reja për përhapjen në mënyrë më masive të telefonisë fikse;
- Ka punuar, por nuk ka përmbushur akoma implementimin e shërbimit universal.
Kërkon nga AKEP-i për vitin 2012:
- Të angazhohet në forcimin e mëtejshëm të pozitave të tij për mbikëqyrjen me transparencë dhe profesionalizëm të mbarëvajtjes së tregut të komunikimeve elektronike dhe postare; 
- Të angazhohet në një mbikëqyrje më të fortë të marrëdhënies mes operatorëve, që operojnë në tregun e komunikimeve elektronike dhe postare dhe konsumatorit, duke kërkuar nga operatorët që të jenë sa më transparentë dhe korrektë në shërbimet që i ofrojnë atij, duke miratuar dhe ndjekur zbatimin e kuadrit rregullator për publikimin e tarifave;
- Të vazhdojë të angazhohet në uljen e mëtejshme të tarifave të shërbimeve të ofruara në tregun e komunikimeve elektronike;
- Të vazhdojë të angazhohet në menaxhimin me efektivitet të frekuencave 3G;
- Të angazhohet në zbatimin e politikave nxitëse për një penetrim më të madh të telefonisë fikse dhe të nxisë konkurrencën në këtë sektor, duke krijuar një mjedis tërheqës për rritjen e investimeve në linjat fundore të abonentëve;
- Të angazhohet në hartimin e një kuadri të plotë rregullator për funksionimin e tregut postar;
- Të angazhohet në përafrimin e kuadrit rregullator me atë të Bashkimit Europian; 
- Të angazhohet në përmbushjen e rekomandimeve të dhëna në raport-progreset e BE-së për Shqipërinë;
- Të angazhohet në implementimin e fazave të mëtejshme për tarifat e terminimit të mesazheve SMS në rrjetet e telefonisë së lëvizshme; 
- Të vazhdojë të angazhohet në implementimin e shërbimit universal, si e vetmja mundësi për ofrimin e shërbimeve bazë edhe në ato zona ku këto shërbime mungojnë apo ofrohen në mënyrë të pamjaftueshme.

